CELEX: 32015D2103
Language: da
Date: 2015-11-16 00:00:00
Title: Rådets afgørelse (EU) 2015/2103 af 16. november 2015 om undertegnelse på Den Europæiske Unions vegne og midlertidig anvendelse af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab på den ene side og den danske regering og det grønlandske landsstyre på den anden side

21.11.2015   
            
            
               DA
            
            
               Den Europæiske Unions Tidende
            
            
               L 305/1
            
         RÅDETS AFGØRELSE (EU) 2015/2103
   af 16. november 2015
   om undertegnelse på Den Europæiske Unions vegne og midlertidig anvendelse af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab på den ene side og den danske regering og det grønlandske landsstyre på den anden side
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 5,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Den 28. juni 2007 vedtog Rådet forordning (EF) nr. 753/2007 (1) om indgåelse af fiskeripartnerskabsaftalen mellem Det Europæiske Fællesskab på den ene side og den danske regering og det grønlandske landsstyre på den anden side (»partnerskabsaftalen«).
            
         
               (2)
            
            
               Den nuværende protokol om fastsættelse af de fiskerimuligheder og den finansielle modydelse, der er omhandlet i partnerskabsaftalen, udløber den 31. december 2015.
            
         
               (3)
            
            
               Rådet bemyndigede Kommissionen til at forhandle en ny protokol til partnerskabsaftalen, ifølge hvilken EU-fartøjer tildeles fiskerimuligheder i Grønlands fiskerizone. Efter afslutningen af disse forhandlinger blev en ny protokol (»protokollen«) paraferet den 20. marts 2015.
            
         
               (4)
            
            
               For at sikre, at EU-fartøjer fortsat driver fiskeri og i overensstemmelse med protokollens artikel 14, bør protokollen anvendes midlertidigt fra den 1. januar 2016.
            
         
               (5)
            
            
               Protokollen bør undertegnes og finde midlertidig anvendelse, indtil procedurerne for dens indgåelse er afsluttet —
            
         VEDTAGET DENNE AFGØRELSE:
   Artikel 1
   Undertegnelsen på Unionens vegne af protokollen om fastsættelse af de fiskerimuligheder og den finansielle modydelse, der er omhandlet i fiskeripartnerskabsaftalen mellem Det Europæiske Fællesskab på den ene side og den danske regering og det grønlandske landsstyre på den anden side (»protokollen«), bemyndiges hermed med forbehold af indgåelse af protokollen.
   Teksten til protokollen er knyttet til denne afgørelse.
   Artikel 2
   Formanden for Rådet bemyndiges herved til at udpege den eller de personer, der er beføjet til på Unionens vegne at undertegne protokollen.
   Artikel 3
   I overensstemmelse med artikel 14 i protokollen finder den midlertidig anvendelse fra den 1. januar 2016, indtil procedurerne for dens indgåelse er afsluttet.
   Artikel 4
   Denne afgørelse træder i kraft på dagen for vedtagelsen.
   
      Udfærdiget i Bruxelles, den 16. november 2015.
      
         
            På Rådets vegne
         
         F. ETGEN
         
            Formand
         
      
   
   
      (1)  Rådets forordning (EF) nr. 753/2007 af 28. juni 2007 om indgåelse af fiskeripartnerskabsaftalen mellem Det Europæiske Fællesskab på den ene side og den danske regering og det grønlandske landsstyre på den anden side (EUT L 172 af 30.6.2007, s. 1).